kardosdrur/scandi-wiki huggingface dataset:
Margrete Fredkulla

Margrete Fredkulla eller Margret i Norge og Margareta i Sverige, (død 1130) var en svensk prinsesse, datter af Inge Stenkilsson, som ofte kaldes for Inge den Ældre. 

Efter en strid mellem Inge Stenkilsson og den norske konge Magnus Barfod sluttede fredsforhandlingerne med, at Margrete blev bortgiftet til Magnus Barfod i 1101. På grund af denne begivenhed fik hun i islandske kilder tilnavnet "Fredkulla" (= fredskvinde).  "Hun ble sendt østfra Svitjod til Norge med et gævt følge," skrev Snorri Sturluson i Magnus Barfods saga. 

Magnus Barfod døde i et slag i Irland år 1103, kun to år efter brylluppet. Det indgik i fredsslutningen i 1101, at Magnus skulle gifte sig med Inges datter Margrete, samtidig som hun fik Dalsland, det omstridte landskab og krigens årsag, som medgift. Men ægteskabet var barnløst, og Dalsland blev derfor aldrig norsk. 

I 1105 giftede hun sig med Niels af Danmark, den yngste af kong Svend Estridsens sønner. Niels var dansk konge fra 1104 til sin død i 1134. Som regent var han svag, men lod sig lede af sin kloge gemal Margrete Fredkulla. 

Margrete Fredkullas omfattende planer for at sikre freden drejede sig fremfor alt om giftermål mellem hendes slægtninge og danske kongeætlinger. Således ægtede Harald Kesja hendes steddatter Ragnhild, og hans søn Bjørn Jernside ægtede Margretes lillesøster Katrine. Særlig betydning fik Knud Lavards ægteskab med hendes søsterdatter Ingeborg, og hans fætter Henrik Skadelårs giftermål med hendes brordatter Ingerid. Margrete gav hver af disse unge piger noget af sit fædrenegods i udstyr, så Knud og Henrik fik udstrakte besiddelser i Sverige. 

Med Niels fik Margrete følgende børn:
 Magnus den Stærke, der stod bag drabet på Knud Lavard.
 Inge Nielsen døde ung.

Anetavle

Noter 

Ikke-regerende dronninger af Danmark
Dronninger af Norge
Personer fra Sverige
Tjek fødselsår
Huset Romanov

Huset Romanov var Ruslands sidste tsar- og senere kejser-dynasti. Familien herskede i mere end 300 år, fra 1613 til 1917. 

Fra 1762 har den korrekte betegnelse været Holsten-Gottorp-Romanov, da kejser, Peter 3. var søn af hertug Karl Frederik af Holsten-Gottorp.

Romanoverne var oprindelig en bojarslægt (adelsslægt) fra Moskva. Det ældste kendte medlem af slægten var Andrej Ivanovitj Kobyla i 1300-tallet. Den første Romanov på tronen var Mikhail 1. (1613- 1645), og den sidste var Nikolaj 2. (1894-1917). Mikhail 1. kom på tronen efter en tid med voldsomme uroligheder i landet, og han blev valgt af en bojar-forsamling.

Fra 1613 til 1721 regerede Romanoverne over Zar-Rusland, og fra 1721 til 1917 regerede familien over det Russiske Kejserrige.

Blandt familiens mest kendte medlemmer begge med tilnavnet den store er Peter 1. af Rusland, der grundlagde det moderne Rusland og forvandlede landet til en europæisk stormagt, og Katarina 2. af Rusland. 

Romanov-dynastiet abdicerede efter Februarrevolutionen i marts 1917. Efter Oktoberrevolutionen i november 1917 blev Nikolaj 2., Kejserinde Aleksandra Fjodorovna og deres fem børn den 17. juli 1918 henrettet i deres fængselsvillas kælder i Jekaterinburg i Sibirien, brændt og kastet i en mineskakt i en nærliggende skov.

Mange andre familiemedlemmer af den vidtforgrenede slægt blev ligeledes henrettet af Bolsjevikkerne. De Romanover, der overlevede revolutionen, slog sig ned forskellige steder i Europa.

I Europa boede der allerede en del familiemedlemmer, der undgik revolutionens kugler.

Fra begyndelsen af Romanov-familiens eksil, var de forskellige medlemmer delt i spørgsmålet om, hvem der skulle være familiens overhoved, og senere hvem der egentlig tilhørte dynastiet.

Der er mange efterkommere af Romanoverne, bl.a. i Danmark.

Den nuværende tronprætendent er Maria Vladimirovna af Rusland. Hendes status er dog bestridt af flere efterkommere af familien.

Den danske forbindelse 
Den vigtigste danske tilknytning til familien kom, da Kong Christian den 9.s næstældste datter Dagmar giftede sig i 1866. Hun antog navnet Marie Feodorovna og blev kejserinde i 1881.  

Dagmar var først forlovet med den russiske tsarevitj Nikolai Alexandrovitj af Rusland, Alexander 2. af Ruslands ældste søn, men da han døde, blev hun efter familiernes ønske gift med den næstældste søn, den senere Alexander 3. af Rusland. Det blev trods den utrolige start et lykkeligt ægteskab og de fik seks børn. Den ældste, Nikolaj, blev Ruslands sidste kejser.

Enkekejserinde Dagmar og hendes datter, storfyrstinde Olga Alexandrovna af Rusland flyttede efter revolutionen til Danmark, hvor Dagmar døde i 1928 i sin og søsterens, Alexandra af Danmarks bolig Hvidøre Slot. Dagmars anden datter Xenia Alexandrovna af Rusland bosatte sig i England. 

Yderligere forbindelse mellem Romanov og det danske kongehus, var Dronning Alexandrine, Danmarks dronning 1912 - 1947 (død 1952). Dronning Alexandrines moder var storfyrstinde Anastasia Mikhailovna af Rusland.

Heraldik

Se også 
Russiske zarer

Eksterne henvisninger 

Adelsslægter fra Rusland
Regenter af Rusland
Fyrstehuse
Bernard Thévenet

Bernard Thévenet (født 1. januar 1948 i Saint-Julien-de-Civry, Frankrig) er en tidligere professionel cykelrytter. Han er dobbelt vinder af Tour de France og er måske mest kendt for at være den, der afsluttede den femdobbelte Tourvinder Eddy Merckx' æra ved at vinde Touren i 1975. Han vandt også Dauphiné Libéré to gange – i 1976 og 1977.

Thevenét blev født i en bondefamilie i Burgund og blev fransk juniormester i cykling. Han deltog første gang i Tour de France i 1970, hvor han vandt en bjergetape, der sluttede ved skisportstedet La Mongie. I 1972 styrtede han slemt på en nedkørsel og led derefter af midlertidigt hukommelsestab. Da han begyndte at få hukommelsen igen, kiggede han ned på sin Peugeot-trøje og tænkte på, om han mon kunne være cykelrytter. Da han genkendte holdbilen, udbrød han: "Jeg kører Tour de France". Han nægtede at udgå af løbet og fire dage senere vandt han en etape, der passerede Mont Ventoux. I 1973-udgaven af Touren blev han samlet nr. 2 efter Luis Ocaña. I 1974 deltog han ikke i Touren på grund af sygdom.

Året efter udfordrede han i et berømt angreb Eddy Merckx på Col d'Izoard. Merckx, som led af kroniske rygsmerter og efterveerne af en voldelig fans slag, kæmpede desperat for at komme tilbage, men tabte den samlede føring og fik den aldrig tilbage. Thevenét vandt senere Touren, som det år første gang sluttede på Champs-Élysées. Merckx blev toer, tre minutter efter Thevenét.

Thevenét vandt sin anden og sidste Tour i 1977. Samme år blev han testet positiv for doping efter årets udgave af Paris-Nice, og vinteren efter blev han indlagt på hospitalet med en leverlidelse som følge af hans langvarige brug af steroider. Han stoppede karrieren, indrømmede offentligt sit forbrug af steroider og argumenterede for et stop for præstationsfremmende stoffer i sportsverdenen.

På et tidspunkt i sin karriere blev han spurgt, om det var hårdt at være cykelrytter. Han svarede, at det var hårdere at være en fransk landmand.

Eksterne henvisninger

Mandlige cykelryttere fra Frankrig
Tour de France-vindere
De uaktuelle nyheder

De Uaktuelle Nyheder var et dansk satireprogram, der kørte i to sæsoner i 2002 på DR2, ledet af Mikael Bertelsen og Oliver Zahle. Programmet tog primært fat om ubetydelige nyheder, og forsøgte at blæse dem op til noget stort.

Programmet, som ifølge Mikael Bertelsen "går bag om nyhederne", blev en gang imellem afbrudt af zapning, tit med noget om ræve. Her kan nævnes en zapning, hvor man så TV 2s program Hvem vil være millionær, hvor der blev stillet spørgsmålet: Hvor gammel bliver en ræv?. Udover dette kom programmer fra Animal World (parodi på Animal Planet) ind, med Krokodillejægeren Steve (parodi på Steve Irwin), der blev spillet af Zahle, som var på jagt efter mennesker af forskellige arter.

Zahle var reporter ved store Choking News i De Uaktuelle Nyheder. Deriblandt var nyheden om bladene der faldt af træerne i Fælledparken, nyheden om det nye kammer i Keops-pyramiden og så videre.
Udover dette har Zahle også lavet diverse reklamer, som af og til, i modsætning til de rigtige nyhedsudsendelser, afbryder De uaktuelle nyheder. Blandt disse reklamer kan nævnes reklamen for fodsvamp.

I foråret 2018 blev programmet optaget i Dagbladet Informations humorkanon sammen med programmer som Casper & Mandrilaftalen og Den Korte Radioavis.

I 2002 modtog De uaktuelle nyheder TV Prisen i kategorien Årets Bedste TV-program samt Zulu Awardss i kategorien Årets Bedste TV-Program.

 Stjernereportere 
I første sæson havde Mikael Bertelsen et hold kendte gæstereportere, der hver uge skulle fortælle den nyhed, som de syntes var den vigtigste netop på daværende tidspunkt.
Gæstereportere var:
 Søren Ryge Petersen
 Steffen Brandt
 Erik Clausen
 Poul Nesgaard
 Niels Hausgaard

 DVD'en 
DVD'en indeholder 34 indslag, der er blevet vist igennem programmets levetid og det er således en slags "Best of". Der er bl.a. interview med Morten Messerschmidt, der mener at Danmarks Radio er for venstreorienteret, Ulla Tørnæs, der mener at de unge er historieløse og Anders Fogh Rasmussen der sender skjulte budskaber i sine taler.

 Se også 
 Bertelsen - DR2s Talkshow Den 11. time''

Referencer

Eksterne henvisninger 
 
 Arkiv over udsendelserne på DR's Bonanza 

DR-programmer
Satire
Humorprogrammer fra Danmark
Danske tv-serier fra 2000'erne
Tove Arni

Tove Arni f. Tove Valborg Korsgaard Nielsen (født 1. marts 1919 i Søborg) var en dansk skuespillerinde.

Tove Nielsen blev opdaget af A.W. Sandberg som gav hende en debutrolle i Millionærdrengen i 1936 hvor hun spiller sammen med Ebbe Rode under navnet Tove Arni. I 1937 blev hun Miss Danmark. Senere havde hun flere mindre roller i danske film. Hun blev i 1941 optaget på Det Kongelige Teaters elevskole, men forlod den igen i 1942 for at rejse til Tyskland hvor hun filmede. Hun giftede sig der og tog efternavnet Lystø. Ifølge en avisnotits i 1952 var hun forsvundet i Tyskland og var formodentlig død, men hendes videre skæbne kendes ikke.

Filmografi 
 Millionærdrengen – 1936
 I dag begynder livet – 1939
 Pas på svinget i Solby – 1940
 Tror du jeg er født i går? – 1941
 Frøken Vildkat – 1942

Referencer

Eksterne henvisninger 
 

Skuespillere fra Danmark
Skønhedskonkurrencedeltagere
Illona Wieselmann

Illona Helen Wieselmann (født 29. december 1911 i Ödenburg, nu Sopron i Ungarn, død 2. december 1963) var en dansk skuespiller af østrigsk oprindelse. Hun kom efter 1. verdenskrig til Odense i 1921 som "wienerbarn" og forblev i Danmark. Hun optrådte allerede som 11-årig på Odense Teater og fik sin egentlige debut på teatret i 1926. I årene 1926 – 1932 spillede hun ved turnéteatre, indtil hun kom til Det kongelige Teater, hvor hun var ansat frem til 1953. Hendes glansrolle på dette teater var som Esther i Indenfor murene. Hun medvirkede kun i fire film, nemlig De bør forelske Dem (1935), Afsporet (1942), Så mødes vi hos Tove (1946) og den svenske Främmande hamn (I fremmed havn, 1948).

Kilde

Eksterne links 
 
 

Skuespillere fra Danmark
Jøder fra Ungarn
Jøder fra Danmark
Danskere i 1900-tallet
Verdenstopmødet om social udvikling

Verdenstopmødet om social udvikling (World Summit for Social Development Copenhagen 1995) fandt sted i Bella Center i København den 6. – 12. marts 1995. Topmødet var et FN-arrangement, arrangeret af Commission for Social Development, en af de ti kommissioner under United Nations Economic and Social Council (ECOSOC), der efter den danske regerings indbydelse blev holdt i København.

187 lande deltog i topmødet. For 118 landes vedkommende blev der afgivet indlæg af stats- eller regeringschefen.

Topmødet var det hidtil største konferencearrangement i Danmark. FN registrerede 14.100 deltagere. FN's egen stab udgjorde 405 personer, medens 2.648 personer varetog service- og sikkerhedsopgaver i Bella Center.

Præsident for topmødet var statsminister Poul Nyrup Rasmussen.

Det vigtigste resultat af topmødet var den klare forpligtelse for verdens lande til at udrydde absolut fattigdom og det gennemgående tema, at ingen gruppe i et samfund må anses for en byrde, men at alle mennesker skal betragtes som en ressource for udvikling og skal inddrages i udformningen og gennemførelsen af programmer for social udvikling.

I topmødevedtagelserne indgik "menneskelig værdighed" som et nydannet begreb. Begrebet er svagere end menneskerettigheder, men blev anset som et skridt på vejen til en international anerkendelse af en række grundlæggende sociale behov.

Mens tidligere konferencer især havde fokuseret på udviklingsbistand som det vigtigste nord/syd-spørgsmål, lå vægten ved topmødet på udviklingslandenes gældsproblemer og på strukturtilpasningsprogrammernes sociale konsekvenser, samt på behovet for at omallokere eksisterende ressourcer til sociale formål.

Topmødet blev et væsentligt skridt i retning af, at verdenssamfundet satte en række centrale problemer på dagsordenen, som ellers havde været spørgsmål af indenrigspolitisk karakter i de enkelte lande, men selvom der blev åbnet for en dialog med fokus på sociale forhold, fattigdom og ulighed, så herskede der skepsis i de fattigste lande om løfterne på topmødet. Da der senere blev foretaget evalueringer af det konkrete udbytte af topmødet, dominerede opfattelsen af, at de løfter og det handlingsprogram, som blev vedtaget under topmødet ikke var tilstrækkelige, ligesom de heller ikke viste sig at være tilstrækkeligt juridisk bindende for de udviklede landes vedkommende  .

Noter og referencer

Eksterne ressourcer 
World Summit for Social Development Copenhagen 1995 – FN's officielle website om topmødet (på engelsk)

FN
Internationale aftaler
Socialpolitik
Vejrup Å

Vejrup Å er en å på Fyn. 

Åen udspringer i en af søerne syd for Davinde, løber forbi godset Sanderumgård og krydses af motorvejen. Derefter løber den vest om Marslev tæt på Rågelund Efterskole, videre gennem Bullerup til mundingen i Odense Fjord.

Vandløb i Danmark
Lunar Strain

Lunar Strain er det svenske melodiske dødsmetalband In Flames debutalbum der blev udgivet i 1994. På denne udgivelse var Mikael Stanne (fra Dark Tranquillity) vokalist. Han var aldrig et officielt medlem af bandet men sang for at hjælpe  da de ikke havde fundet en vokalist på dette tidspunkt.

I 1999 blev albummet genudgivet i Japan med alle numrene fra Subterranean EPen under navnet Lunar Strain & Subterranean.

Albummet blev kavlitetforbedret og genudgivet i 2005 gennem Regain Records og Candlelight i USA. Albummet indeholdt en del bonusnumre som stammede fra In Flames' Promo Demo '93 som indeholdt alternative mixede versioner af albummets indspilninger.

Numre 
"Behind Space" – 4:54
"Lunar Strain" – 4:05
"Starforsaken" – 3:09
"Dreamscape" – 3:45
"Everlost (Part 1)" – 4:16
"Everlost (Part 2)" – 2:58
"Hårgalåten" – 2:26 (instrumental)
"In Flames" – 5:33
"Upon An Oaken Throne" – 2:49
"Clad In Shadows" – 2:50

Efter genudgivelsen i 1999 var følgende sange føjet til albummet:

11."Stand Ablaze" – 4:35
12. "Ever Dying" – 4:23
13. "Subterranean" – 5:47
14. "Timeless" – 1:46 (instrumental)
15. "Biosphere" – 5:11
16. "Dead Eternity" – 5:02
17. "The Inborn Lifeless" – 3:22

Da Lunar Strain blev genudgivet igen i 2005 var fire bonusnumre føjet til:

 "Behind Space" – 4:54
 "Lunar Strain" – 4:05
 "Starforsaken" – 3:09
 "Dreamscape" – 3:45
 "Everlost (Part I)" – 4:16
 "Everlost (Part II)" – 2:57
 "Hårgalåten" – 2:26
 "In Flames" – 5:33
 "Upon An Oaken Throne" – 2:50
 "Clad In Shadows" – 2:53
 "In Flames (1993 reklameversion)" – 5:49
 "Upon An Oaken Throne (1993 reklameversion)" – 3:05
 "Acoustic Piece (1993 reklameversion)" – 0:38
 "Clad In Shadows (1993 reklameversion)" – 2:47

Musikere 
 Mikael Stanne – Vokal
 Jesper Strömblad – Trommer og keyboard
 Carl Näslund – Guitar
 Glenn Ljungström – Guitar
 Johann Larsson – Bas
 Ylva Wåhlstedt – Violin og viola
 Oscar Dronjak – Vokal optræden
 Jennica Johansson – Kvindelig vokal

Henvisninger 
Lunar Strain albumdetaljer 
Lunar Strain sangtekster 

Debutalbum fra 1993
In Flames-album
Pharfar

Pharfar (født Søren Schou d. 27. november 1973) er en dansk musiker, som arbejder som dj, producer og sanger, og derudover selvlært trommeslager, med rødder i Københavns reggaemiljø. Han er dels kendt for sine egne numre, men også som producer for flere kendte danske og udenlandske musikere.

Karriere
Som producer og sanger er Pharfar nok mest kendt fra dancehall trioen Bikstok Røgsystem, og som den ene halvdel af dub-ekvilibristerne Djosos Krost; og den ene halvdel af bandet og producerduoen Donkey Sound.

Ud over det har han også produceret for adskillige danske og udenlandske artister, bl.a. Natasja, Sizzla, Wafande, Shake Loveless, Vybz Kartel, Aidonia, Cutty Ranks, Beenie Man, Half Pint, Horace Andy, Sugar Minott, Max Romeo, King Kong, Junior Murvin mf.
Pharfar har desuden optrådt som livetrommeslager i det danske reggae backing band Riddim Force.
Pharfar var fast medlem af Rubadub Sundays på Spillestedet Stengade 30 i København. 

I 2005 debuterede han som skuespiller i DR børneprogrammet Helt Sikkert DR sammen med Steen Koerner og Chapper, i 2009 medvirkede han i satireserien Chapper og Pharfar på DR1.

Siden 2008 har Pharfar produceret sammen med dj og producer Fresh-I under navnet Donkey Sound hvor de har produceret for Wafande, Little Kaka, Shaka Loveless, Natasha og flere andre.

I 2013 blev Bikstok Røgsystem gendannet, og to år senere udkom gruppens andet album Uranium.

I 2013 udsendte Pharfar sin debut single "La mig rulle dig" den har i skrivende stund streamet 8,8 millioner gange.

I 2017 dannede han musikgruppen Humørekspressen sammen med bl.a. Chapper og Klumben. De fik i første omgang succes med nummeret "Godter på vej" og har vundet flere priser ved Dansktop Prisen. Gruppen deltog i Dansk Melodi Grand Prix 2019 med sangen "Dronning af Baren". I 2020 blev deres sang "Solhverv" et stort hit, efter Lord Siva lavede en coverversion af nummeret.

I 2019 spillede Pharfar med Bikstok på Orange scene på Roskilde Festivalen.

Pharfar var medlem af hiphop gruppen Double Mouth, der bestod af Pharfar, Mis Marie og DJ Noize. Han var desuden også medlem af bandet Superboi.

Diskografi

Kilder

Eksterne henvisninger 
 

Personer fra København 
Sangere fra Danmark
Trommeslagere fra Danmark
Dj's fra Danmark
Personer i Kraks Blå Bog
Hasle Idrætsforening

Hasle Idrætsforening (eller Hasle IF, HIF) blev grundlagt den 22. marts 1905 i Hasle, Bornholm. Foreningen har sportsgrene som fodbold, håndbold, badminton, bordtennis og flere andre på programmet.

Klubhuset 
Det klubhus, man i dag ser fra Damløkkevej, er resultatet af de drømme, man havde tilbage i 50'erne. Dengang havde man ikke noget klubhus, og omklædningsfaciliteterne var derfor ikke-eksisterende. I 1971 begyndte man opførelsen af det ”nye klubhus”. Det gamle klubhus, der ligger bag opvisningsbanen, eksisterer stadig og anvendes i dag som børnehave.
Det nye klubhus blev indviet den 2. september 1972. Senere opførtes ”salen” (bordtennis, banko, gymnastik og festlokale). 
Seneste etape var i 2000, da man i anledning af DGI's landsstævnet 2002 udvidede kælderen med mødelokale, kontor og omklædningsrum.

Forældreforeningen 
Forældreforeningen blev dannet den 15. september 1980. I foreningens formålsparagraffer står der bl.a., at foreningens formål er at passe kioskerne i klubhuset og i hallen m.v.
Det er også foreningen, der har pølsevognen, som ofte kan ses ved festligheder i byen, så som Sildefest og andet.
Forældreforeningen er også kendt som en glad tilskudsgiver til diverse ting, der kan forbedre ungdomsarbejdet eller miljøet i klubben. Der er blandt andet givet tilskud til de to legepladser, de første petanquebaner og beachvolleybanen.

Sildefest 
Hasle Idrætsforening er arrangør af Sildefesten som er en af Bornholms ældste byfester. I 2019 kunne byfesten fejre 60 års jubilæum. Den er den største tilbageværende havnefest, med en masse forskellig underholdning i form af musik, tivolipark, børneoptog, kåring af øens smukkeste "sild" og meget mere.
Overskuddet går til ungdomsarbejdet i foreningen.

Medlem af 
BBU
BHF
BBTU
BAU
BSF
DGI

Ekstern henvisning 
Hasle IFs officielle hjemmeside
Fodbold afdelingens hjemmeside 

Fodboldklubber under DBU Bornholm
Idrætsforeninger i Danmark
Idrætsforening
Julius Børgesen

Julius Børgesen  er tidligere talsmand for det højreekstreme netværk Dansk Front. Han blev i maj 2006 varetægtsfængslet, sigtet for at have opfordret til brandattentat på indenrigsminister Lars Løkke Rasmussen. Han blev, efter Ekstra Bladets afsløring af fængslingen, frataget posten som talsmand. Han beskyldes for at kaste med flasker mod politiet, og har deltaget i demonstrationer sammen med erklærede nynazister. 

Julius Børgesen blev løsladt 10. oktober 2006 og blev 14. oktober 2006 smidt ud fra Dansk Front. Han har 13. december 2006 startet Frie Danske nationalister. Han blev 27. februar 2007 idømt 8 måneders fængsel for på en venstreorienteret hjemmeside at have skrevet, at det kunne være en god ide, hvis man brændte indenrigsministerens bopæl af.

Ekstern henvisning 

Politisk involverede personer fra Danmark
Atlantis (flertydig)

Atlantis kan referere til flere artikler:

 Atlantis – sagnomspunden ø
 Atlantis (musical) – musical om øen og sagnet
 Atlantis (Paradisøen) – et hotel i Bahamas
 Atlantis (rumfærge) – amerikansk rumfærge
 Atlantis (tidsskrift) – dansk tidsskrift udgivet af Thøger Larsen

Film 
 Atlantis (film fra 1913) – en dansk stumfilm instrueret af August Blom
 Atlantis (film fra 1921) - en fransk stumfilm
 Atlantis: Det forsvundne rige – en amerikansk tegnefilm fra Walt Disney
 Atlantis (film fra 1991) – en dokumentarfilm af Luc Besson
Hermaphroditos

Hermaphroditos var søn af Hermes og Afrodite.

Kildenymfen Salmacis var forelsket i ham, men da han ikke gengældte hendes følelser, valgte hun i stedet at forene sig med ham da han kom til hendes kilde for at bade. Således blev Hermaphroditos en tvekønnet guddom.

Græsk mytologi
Silvan

Silvan A/S er en dansk byggemarkedskæde. Kæden har hovedkontor i Brabrand og er en af Danmarks største forhandlere af gør-det-selv byggematerialer. Navnet Silvan kommer af det latinske ord silva, der betyder skov.

Silvan har i 2023 45 byggemarkeder, der er placeret nær større byer rundt om i Danmark. Byggemarkederne har et gennemsnitligt areal på 2.400 kvm. eksklusiv lager, administration, havecenter og drive-in. Foruden de fysiske byggemarkeder har Silvan også en webshop.

Historie 
Silvans historie går helt tilbage til 1874, hvor firmaet blev grundlagt og åbnet for første gang af købmændene Johan Christian Strudsberg og Peter Thomsen under navnet: Trælast- og Kulhandelen Silvan. I 1894 blev Silvan registreret som interessentskab, og i december 1900 blev selskabet købt og omdannet til aktieselskab af fabrikant Vilh. Lange, fabriksejer H. P. B. Kierulff, grosserer C. J. Christensen og købmand Christian Lund.

I 1913 ændrede selskabet navn til Akts. Trælasthandelen Silvan, da kulhandelen blev solgt til A/S Slagelse Kulkompagni. Herefter solgte Trælasthandelen Silvan hovedsageligt træ og byggematerialer. Silvan åbnede i 1968 det første byggemarked, som det kendes i dag, med salg af trævarer m.v., men også salg af værktøj, haveredskaber mm.

Igennem tiden har Silvan, sammen med STARK, været ejet af Danske Trælast, der var ejet af blandt andet forsikringsselskabet Codan og pensionsselskaberne Arbejdsmarkedets Tillægspension og Lønmodtagernes Dyrtidsfond og senere solgt til den engelske kapitalfond CVC Capital Partners og senere den engelsk børsnoterede koncern Wolseley Group. I 2017 valgte DT Group at frasælge Silvan, der samme år blev opkøbt af den tyske kapitalfond, Aurelius Group, der er den nuværende ejer af Silvan A/S.  

Tidligere havde Silvan 11 byggemarkeder i Sverige. Disse blev lukket den 31. maj 2009, hvor Beijer Byggmaterial overtog tre af byggemarkederne i henholdsvis Malmø, Halmstad og Göteborg.

Kilder 	
 Michael Lund og Kåre Kildall Rysgaard, "Pensionskunder gik glip af milliarder", Nyhedsavisen, 3. juli 2007.

Referencer

Eksterne henvisninger 

 Silvans hjemmeside 
 Aurelius Groups hjemmeside 

Byggemarkedskæder i Danmark
Gør-det-selv projekter
Etableret i 1874